**Mesto Vrútky**

 Predkladacia správa

***Určené: na zasadnutie Mestského zastupiteľstva vo Vrútkach dňa 19.6.2018.***

**Názov materiálu: Vyhodnotenie Zimnej údržby za rok 2017**

**Materiál obsahuje:** - predkladacia správa

- dôvodová správa

***Návrh na rozhodnutie* (uznesenie):**

**Mestské zastupiteľstvo vo Vrútkach**

Berie ne vedomie správu o vyhodnotení zimnej údržby za rok 2017

**Spracoval: Ing. Viliam Majda PhD**

**Predkladá: Ing. Dušan Kramár – vedúci odboru výstavby, dopravy a ŽP**

Vo Vrútkach, 5.6.2018.

...................................................

podpis predkladateľa

**Vyhodnotenie priebehu zimnej údržby od 15.11.2017 do 15.3.2018**

V júli až októbri roku 2017 zamestnanci OVaŽP realizovali verejné súťaže na dodávku sypača na multikáru, posypovej soli, posypového štrku a subdodávateľa na výpomoc v prípade mimoriadne silného sneženia.

Mesto ukázalo dobrú pripravenosť na celé zimné obdobie. Vyskytli sa iba dve sťažnosti na cesty 3.kategórie - na ulicu Potočnú a Jánošovskú. Na ulicu Jánošovskú bola sťažnosť vyhodnotená ako neopodstatnená, čo bolo doložené aj fotodokumentáciou. Nedostatky na Potočnej ulici boli odstránené ešte pred príchodom sťažnosti. Jednalo sa o sťažnosť na klzký povrch na strmom zakončení Potočnej ulice. Klzký povrch vznikol preto, lebo teplota v predchádzajúcom dni bola nad nulou, sneh na ulici sa topil a nad ránom pri silnom rannom mraze topiaci sneh zamrzol. Po nástupe dennej zmeny bola ulica ihneď posypaná.

Vyskytlo sa jedno prerušenie MHD na ulici Karvaša a Bláhovca, lebo vzhľadom na veľmi silné ranné sneženie došlo na uvedenej ulici ku kolízii autobusa a osobného automobilu, pričom vodič autobusa v snahe zabrániť kolízii vyhol autobus na krajnicu, začal sa na nej šmýkať a vzpriečil sa na úzkej ulici tak, že ďalšie autobusy nemohli tento vzpriečený autobus obísť. Prerušenie trvalo 60 minút a autobus bol vytiahnutý pomocou mestského traktora a zamestnancov mesta.

Dispečerskú službu zabezpečovalo nepretržite 6 dispečerov z radov zamestnancov MsÚ Vrútky. Vyskytlo sa 15 dní s intenzívnym snežením, čo je o jeden viac ako v minulom období. Ďalej 17 dní počas ktorých bola teplota trvale 24 hodín pod 0°C (o 29 menej) a ďalších 24 mrazivých nocí (o 3 menej), po ktorých bolo treba pred začiatkom rannej dopravy často posýpať vozovky inertným materiálom, aby sa obmedzil vplyv poľadovice najmä v oblasti Karvaša a Bláhova ako aj Hluchova.

Na zabezpečenie ZU používalo mesto techniku:

-  traktor so sypačom a radlicou

- multikára s radlicou a sypačom

- UNC

- nákladný automobil IVECO

- snehová fréza

-  dodávateľský traktor so zadnou radlicou.

Tieto stroje absolvovali 40 výjazdov (o 24 menej ako v minulom období), dodávateľský traktor bol využitý 2 krát (o 6 menej).

Celkovo bolo pluhovaných a posypaných 2 115,1 km (o 231,3 km viac) ciest všetkých kategórií a stroje odpracovali v teréne 308 motohodín (o 34 menej). Na posyp bolo použitých 125 ton štrku frakcie 4-8 (o 10 t menej) a 13 ton technickej soli (rovnaké množstvo).

Čistenie chodníkov, zastávok MHD a prechodov pre chodcov zabezpečovali zamestnanci MsÚ a nezamestnaní - evidovaní na úradoch PRaSV - určení ako pracovníci na verejno-prospešné a aktivačné práce pre Mesto Vrútky.

Finančné dopady ZU: Po započítaní nákladových položiek na PHM, opravy, údržbu, inertného materiálu, dodávateľských výkonov, poistenia, mzdy a príplatkov za pohotovosť, GPS a ostatných nákladov je súčet nákladov Mestského úradu Vrútky na zabezpečenie ZU za obdobie od 15.11.2017 do 15.3.2018 celkom 42 416,55 € s výnimkou osobných nákladov. Tie sú započítané od 1.11.2017 do 31.3.2018 – nie za 4 ale za 5 mesiacov, lebo mzdový systém nedokáže exaktne oddeliť mzdu do 15-teho a od 15-teho. Pri odbornom odhade mzdových nákladov cca 3500 € do 15.11.2017 a od 15.3.2018 a odpočítaní týchto nákladov od sumy vypočítanej Odborom ekonomickým sú náklady na zimnú údržbu v sledovanom období 38 916,55 €. Tieto náklady sú v porovnaní s nákladmi na zimné obdobie 2016/17 v absolútnom vyjadrení mierne vyššie (o 2 370,05€), ale to je spôsobené vyšším počtom najazdených kilometrov. V prepočte na kilometer sú jednotkové náklady nižšie o 0,99 € /km.

Na budúce obdobie zimnej údržby navrhuje OV a ŽP dokúpiť radlicu na UNC v cene cca 650 -750 €, čo ďalej zvýši operatívnosť a kvalitu výkonu ZU.

*Poznámka: Náklady na rovnaký výkon podľa odjazdených km s jednotkovými sadzbami spoločnosti Brantner-Fatra by činili 72 716,27 €.*

**Príloha:**

Porovnanie nákladov na ZU v minulých rokoch:

Rok 2012; 1.1. - 31.12. 78 981,53 €

Rok 2013; 1.1. - 31.12. 80 457,24 €

Rok 2014; 1.1. - 31.12. 11 525,76 € (veľmi teplá zima bez sneženia)

Rok 2015; 1.1. - 31.12. 107 120,47 €

Rok 2016; 1.1. - 31.12. 72 321,58 €

Rok 2017; 1.1. - 31.12. 39 697,22 €

*Rok 2017; 1.1. do 15.03. 22 302,38 €*

*Rok 2017; 15.11 do 31.12 17 394,84 € (so započítaním osob.nákladov o cca 1 750 naviac za obdobie do 15.11.)*